title: Directiva de punere în aplicare 2014/111/UE a Comisiei din 17 decembrie 2014 de modificare a Directivei 2009/15/CE cu privire la adoptarea de către Organizația Maritimă Internațională (OMI) a anumitor coduri și a modificărilor aferente aduse anumitor convenții și protocoale  Text cu relevanță pentru SEE

text:
               20.12.2014

               RO

               Jurnalul Oficial al Uniunii Europene

               L 366/83

         DIRECTIVA DE PUNERE ÎN APLICARE 2014/111/UE A COMISIEI
   din 17 decembrie 2014
   de modificare a Directivei 2009/15/CE cu privire la adoptarea de către Organizația Maritimă Internațională (OMI) a anumitor coduri și a modificărilor aferente aduse anumitor convenții și protocoale
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2009/15/CE a Parlamentului European și a Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor, precum și pentru activitățile în domeniu ale administrațiilor maritime (1), în special articolul 7 alineatul (2) a doua teză,
   acționând în conformitate cu procedura de verificare a conformității prevăzută la articolul 5 din Regulamentul (CE) nr. 2099/2002 al Parlamentului European și al Consiliului de instituire a unui Comitet pentru siguranța maritimă și prevenirea poluării de către nave (COSS) (2),
   întrucât:

               (1)

               În conformitate cu articolul 5 alineatul (1) din Regulamentul (CE) nr. 2099/2002, statele membre și Comisia cooperează în vederea definirii, după caz, a unei poziții sau abordări comune în forurile internaționale competente, cu scopul de a reduce riscurile apariției unor conflicte între legislația maritimă a Uniunii și instrumentele internaționale.

               (2)

               Directiva 2009/15/CE formează, împreună cu Regulamentul (CE) nr. 391/2009 al Parlamentului European și al Consiliului (3), un text legislativ coerent în cadrul căruia activitățile organizațiilor recunoscute sunt reglementate în mod consecvent, potrivit acelorași principii și definiții. În temeiul articolului 3 alineatul (2) din Directiva 2009/15/CE, în cazul în care un stat membru decide, în ceea ce privește navele care arborează pavilionul său, să autorizeze o organizație să îndeplinească, în numele său, inspecțiile și controalele aferente certificatelor statutare, statul membru respectiv conferă aceste competențe numai unei organizații recunoscute, care, în temeiul articolului 2 litera (g) din directiva menționată, reprezintă o organizație recunoscută în conformitate cu Regulamentul (CE) nr. 391/2009. Prin urmare, setul de norme pe baza cărora sunt recunoscute organizațiile respective are un impact asupra ambelor acte.

               (3)

               Termenul „convenții internaționale”, astfel cum este definit la articolul 2 litera (d) din Directiva 2009/15/CE, înseamnă Convenția internațională pentru ocrotirea vieții omenești pe mare din 1 noiembrie 1974 („Convenția SOLAS”), cu excepția capitolului XI-2 din anexa la aceasta, Convenția internațională asupra liniilor de încărcare din 5 aprilie 1966 (denumită în continuare „Convenția privind liniile de încărcare”) și Convenția internațională pentru prevenirea poluării de către nave din 2 noiembrie 1973 (denumită în continuare „Convenția MARPOL”), împreună cu protocoalele și modificările la acestea și codurile conexe cu statut obligatoriu în toate statele membre, în versiunea lor actualizată.

               (4)

               Adunarea OMI a adoptat, în cadrul celei de-a 28-a sesiuni, un Cod de aplicare a instrumentelor OMI (Codul III), astfel cum este prevăzut în Rezoluția OMI A. 1070 (28) din 4 decembrie 2013, precum și modificări la Convenția privind liniile de încărcare, în scopul de a conferi caracter obligatoriu Codului III, precum și unui sistem asociat de audit al statelor de pavilion, astfel cum este prevăzut în Rezoluția OMI A. 1083 (28) din 4 decembrie 2013.

               (5)

               Comitetul pentru protecția mediului marin din cadrul OMI (MEPC) a adoptat, în cadrul celei de-a 66-a sesiuni, modificarea Protocolului din 1978 referitor la Convenția MARPOL, astfel cum se prevede în Rezoluția MEPC.246 (66) din 4 aprilie 2014, și a Protocolului din 1997 referitor la Convenția MARPOL, modificat de Protocolul din 1978 referitor la aceasta, astfel cum se prevede în Rezoluția MEPC.247 (66) din 4 aprilie 2014, în scopul de a conferi caracter obligatoriu Codului III, precum și unui sistem asociat de audit al statelor de pavilion.

               (6)

               Comitetul pentru siguranța maritimă al OMI (MSC) a adoptat, în cadrul celei de-a 93-a sesiuni, modificarea Convenției SOLAS, astfel cum se prevede în Rezoluția MSC.366 (93) din 22 mai 2014, și a Protocolului din 1988 referitor la Convenția privind liniile de încărcare, astfel cum se prevede în Rezoluția MSC.375 (93) din 22 mai 2014, în scopul de a conferi caracter obligatoriu Codului III, precum și unui sistem asociat de audit al statelor de pavilion.

               (7)

               MEPC, în cadrul celei de-a 65-a sesiuni, și MSC, în cadrul celei de-a 92-a sesiuni, au adoptat un cod OMI pentru Organizațiile Recunoscute (Codul OR), după cum se prevede în rezoluția MSC.349(92) din 21 iunie 2013.

               (8)

               MEPC a adoptat, în cadrul celei de a 65-a sesiuni, modificarea Protocolului din 1978 referitor la Convenția MARPOL, în scopul de a conferi caracter obligatoriu Codului OR, astfel cum se prevede în Rezoluția MEPC.238(65) din 17 mai 2013.

               (9)

               MSC a adoptat, în cadrul celei de a 92-a sesiuni, modificarea Convenției SOLAS și a Protocolului din 1988 referitor la Convenția privind liniile de încărcare, în scopul de a conferi caracter obligatoriu Codului OR, astfel cum se prevede în Rezoluțiile MSC.350(92) și MSC.356(92) din 21 iunie 2013.

               (10)

               Codul III și Codul OR sunt, prin urmare, preconizate să intre în vigoare pe parcursul perioadei cuprinse între 1 ianuarie 2015 și 1 ianuarie 2018, în conformitate cu normele aplicabile pentru adoptarea, ratificarea și intrarea în vigoare a modificărilor în temeiul fiecăreia dintre convențiile OMI în cauză.

               (11)

               La 13 mai 2013, Consiliul a adoptat Decizia 2013/268/UE a Consiliului privind poziția care urmează să fie luată, în numele Uniunii Europene, în cadrul Organizației Maritime Internaționale (OMI) în ceea ce privește adoptarea anumitor coduri și a modificărilor aferente aduse anumitor convenții și protocoale (4). În temeiul articolului 5 din respectiva decizie, Consiliul a autorizat statele membre să își dea consimțământul în sensul respectării, în interesul Uniunii și sub rezerva declarației care figurează în anexa la respectiva decizie, a modificărilor menționate în considerentele 4 — 9 din prezenta directivă.

               (12)

               Declarația anexată la Decizia 2013/268/UE a Consiliului prevede că statele membre consideră că în Codul III și Codul RO figurează un set de cerințe minime pe care statele pot să le dezvolte și să le îmbunătățească în mod adecvat, pentru ameliorarea siguranței maritime și pentru protecția mediului.

               (13)

               În declarație se precizează, de asemenea, că nicio dispoziție din Codul III și Codul OR nu se interpretează astfel încât să restrângă sau să limiteze în vreun fel îndeplinirea de către statele membre a obligațiilor impuse de dreptul Uniunii în ceea ce privește definiția „certificatelor statutare” și a „certificatelor de clasă”, sfera obligațiilor și criteriile stabilite pentru organizațiile recunoscute, precum și atribuțiile care revin Comisiei Europene în legătură cu recunoașterea și evaluarea și, dacă este cazul, impunerea de măsuri corective sau de sancțiuni în ceea ce privește organizațiile recunoscute. Aceeași declarație prevede că, în cazul unui audit al OMI, statele membre vor preciza că se verifică numai conformitatea cu dispozițiile din convențiile internaționale relevante pe care statele membre le-au acceptat, inclusiv în termenii declarației.

               (14)

               În ordinea juridică a Uniunii, domeniul de aplicare al Directivei 2009/15/CE, precum și al Regulamentului (CE) nr. 391/2009 include trimiteri la „convențiile internaționale”, astfel cum se descrie în considerentul 3. În acest cadru, modificările aduse convențiilor OMI sunt automat introduse în legislația Uniunii, în același timp cu data intrării lor în vigoare la nivel internațional, inclusiv codurile aferente cu caracter obligatoriu, precum Codul III și Codul OR, care, prin urmare, fac parte din instrumentele OMI relevante pentru aplicarea Directivei 2009/15/CE.

               (15)

               Cu toate acestea, este posibil ca modificările aduse convențiilor internaționale să fie excluse din domeniul de aplicare a legislației maritime a Uniunii în conformitate cu procedura de verificare a conformității în cazul în care îndeplinesc cel puțin unul dintre cele două criterii prevăzute la articolul 5 alineatul (2) din Regulamentul (CE) nr. 2099/2002.

               (16)

               Comisia a evaluat modificările aduse convențiilor OMI în conformitate cu articolul 5 din Regulamentul (CE) nr. 2099/2002 și a stabilit că există o serie de discrepanțe între Codul III și Codul OR, pe de o parte, și între Directiva 2009/15/CE și Regulamentul (CE) nr. 391/2009, pe de altă parte.

               (17)

               În primul rând, punctul 16.1 din partea 2 a Codului III prevede o listă minimă a resurselor și a proceselor pe care statele de pavilion trebuie să le instituie, inclusiv furnizarea de instrucțiuni administrative referitoare, printre altele, la certificate de clasă ale navelor, cerute de statul de pavilion pentru a demonstra conformitatea cu cerințele structurale, mecanice, electrice și/sau cu alte cerințe ale unei convenții internaționale la care este parte statul de pavilion sau conformitatea cu o cerință prevăzută de reglementările naționale ale statului de pavilion. Așa cum se arată în mod detaliat în considerentul 21 de mai jos, dreptul Uniunii operează totuși o distincție între certificatele statutare și certificatele de clasă. Acestea din urmă sunt documente de natură privată, nefiind nici acte ale unui stat de pavilion, nici acte emise în numele unui stat de pavilion. Această dispoziție din Codul III se referă de fapt la SOLAS, capitolul II-1, partea A-1, Regulamentul 3-1, care prevede că navele sunt proiectate, construite și întreținute în conformitate cu cerințele structurale, mecanice și electrice ale unei societăți de clasificare care este recunoscută de administrație în conformitate cu dispozițiile regulamentului nr. XI-1/1. 1. Convenția SOLAS identifică în mod clar nava sau reprezentarea juridică a navei față de statul de pavilion ca fiind obiectul acestei cerințe. În plus, atunci când acționează în calitate de societate de clasificare, o organizație recunoscută eliberează certificatele de clasă în conformitate cu propriile norme, proceduri, condiții și dispoziții contractuale la care statul de pavilion nu este parte. Prin urmare, această dispoziție din Codul III contrazice delimitarea activităților de clasificare de cele statutare, astfel cum sunt prevăzute în legislația UE în vigoare.

               (18)

               În al doilea rând, punctul 18.1 din partea 2 a Codului III prevede ca statul de pavilion să stabilească, „în ceea ce privește exclusiv navele care au dreptul să arboreze pavilionul său”, că o organizație recunoscută dispune de resurse corespunzătoare din punctul de vedere al capacităților tehnice, manageriale și de cercetare pentru a îndeplini sarcinile care îi sunt atribuite. În schimb, acest aspect este abordat în temeiul dreptului Uniunii ca o cerință în scopul recunoașterii, astfel cum se reflectă în criteriul A.3 din anexa I la Regulamentul (CE) nr. 391/2009, și în ceea ce privește întreaga flotă din clasa organizației în cauză, fără a face distincții în funcție de pavilion. În cazul în care dispoziția menționată din Codul III ar fi încorporată în dreptul Uniunii, aceasta ar restrânge aplicarea criteriului A.3 din anexa I la Regulamentul (CE) nr. 391/2009 la performanța organizației recunoscute numai în ceea ce privește navele care arborează pavilionul statelor membre, în contradicție cu cerințele în vigoare în prezent.

               (19)

               În al treilea rând, punctul 19 din partea 2 a Codului III introduce interdicția ca un stat de pavilion să își împuternicească organizațiile recunoscute să aplice altor nave decât celor care au dreptul de a arbora pavilionul său, cerințe referitoare la, printre altele, normele, cerințele sau procedurile lor de clasificare. În conformitate cu Directiva 2009/15/CE, statele membre pot doar să autorizeze o organizație pentru a acționa în numele lor la certificarea statutară a flotei lor respective, dacă organizația respectivă a fost recunoscută și este monitorizată în acest sens în conformitate cu Regulamentul (CE) nr. 391/2009. În acest cadru, organizațiile recunoscute trebuie să respecte anumite cerințe când derulează anumite activități cu flota de nave înscrise în registrul lor de clasificare, indiferent de pavilion. Acest lucru se referă la majoritatea criteriilor stabilite în anexa I la Regulamentul (CE) nr. 391/2009, precum și la alte obligații, în special articolul 10 alineatul (4) din respectivul regulament. Dacă dispoziția menționată din Codul III ar fi încorporată în dreptul Uniunii, aceasta ar restrânge aplicarea cerințelor existente cu privire la recunoaștere, cuprinse în Regulamentul (CE) nr. 391/2009, printre altele dacă se califică drept norme, cerințe și proceduri, la performanța organizației recunoscute numai în ceea ce privește navele care arborează pavilionul statelor membre.

               (20)

               În al patrulea rând, secțiunea 1.1 din partea 2 a Codului OR definește o „organizație recunoscută” drept o organizație evaluată de un stat de pavilion, considerată a respecta partea 2 din Codul OR. În schimb, articolul 2 litera (g) din Directiva 2009/15/CE prevede că o organizație recunoscută este „o organizație recunoscută în conformitate cu Regulamentul (CE) nr. 391/2009”. Pe baza evaluării Comisiei prezentate în considerentele 21-23, se pare că mai multe dispoziții din partea 2 a Codului OR sunt incompatibile cu Regulamentul (CE) nr. 391/2009. Așadar, o organizație recunoscută, astfel cum este definită în Codul OR nu ar îndeplini toate cerințele prevăzute de Regulamentul (CE) nr. 391/2009 și, prin urmare, nu ar putea să îndeplinească definiția unei organizații recunoscute, astfel cum se prevede în dreptul Uniunii.

               (21)

               În al cincilea rând, secțiunea 1.3 din partea 2 a Codului OR definește „certificarea și serviciile statutare” drept o singură categorie de activități pe care o organizație recunoscută este îndreptățită să le efectueze în numele statului al cărui pavilion îl arborează nava, inclusiv eliberarea de certificate care privesc atât cerințele statutare, cât și pe cele de clasă. Însă definițiile prevăzute la articolul 2 literele (i) și (k) din Directiva 2009/15/CE fac o distincție clară între „certificatele statutare”, care sunt certificatele emise de către sau în numele unui stat de pavilion în conformitate cu convențiile internaționale, și „certificatele de clasă”, care sunt documentele emise de către o organizație recunoscută, în calitatea sa de societate de clasificare, și prin care se atestă că nava poate fi utilizată într-un anumit scop sau pentru un anumit serviciu în conformitate cu normele și procedurile stabilite și făcute publice de către respectiva organizație recunoscută. Rezultă că, în temeiul dreptului Uniunii, certificatele statutare și certificatele de clasă sunt distincte și au natură diferită. Mai precis, certificatele statutare au caracter public, în timp ce certificatele de clasă au caracter privat, fiind emise de societatea de clasificare în conformitate cu propriile sale norme, proceduri și condiții. Rezultă că certificatele de clasificare emise de o organizație recunoscută pentru o navă, în scopul atestării conformității cu normele și procedurile de clasificare, inclusiv atunci când sunt verificate de către un stat de pavilion ca dovadă a conformității cu SOLAS cap. II-I, partea A-1, Regulamentul 3-1, sunt documente de natură strict privată, care nu aparțin unui stat de pavilion și nici nu sunt realizate în numele unui stat de pavilion. Cu toate acestea, în Codul OR, „certificarea statutară și serviciile statutare” sunt menționate în mod sistematic ca fiind efectuate de către OR „în numele statului de pavilion”, ceea ce contrazice distincția de ordin juridic care există în dreptul Uniunii. Chiar dacă se ignoră această contradicție, dispoziția respectivă din Codul OR, dacă ar fi acceptată ca o normă în ordinea juridică a Uniunii, ar implica un risc evident ca cerințele de recunoaștere prevăzute în Regulamentul (CE) nr. 391/2009, care se referă la întreaga activitate a organizației, indiferent de pavilion, să nu mai poată fi aplicate în UE. Din cauza legăturii dintre cele două instrumente, astfel cum se explică în considerentul 2, acest risc se poate repercuta și asupra Directivei 2009/15/CE.

               (22)

               În al șaselea rând, secțiunea 3.9.3.1 din partea 2 a Codului OR prevede un mecanism de cooperare între organizațiile recunoscute bazat exclusiv pe cadrul instituit de către statul de pavilion în vederea standardizării proceselor privind certificarea și serviciile statutare pentru statul de pavilion, după caz; în vreme ce secțiunea 3.9.3.2 din partea 2 a aceluiași cod stabilește un cadru „de către un stat de pavilion sau un grup de state de pavilion”, pentru a reglementa cooperarea între organizațiile recunoscute în domeniul tehnic și la aspectele privind siguranța „certificării și serviciilor statutare ale navelor […] în numele statului (statelor) de pavilion în cauză”. În schimb, cooperarea între organizațiile recunoscute în temeiul dreptului Uniunii este reglementată de articolul 10 alineatul (1) din Regulamentul (CE) nr. 391/2009, care prevede că organizațiile recunoscute se consultă reciproc în vederea menținerii echivalenței și a armonizării normelor și procedurilor lor, precum și în vederea punerii în aplicare a acestora, și stabilește un cadru pentru recunoașterea reciprocă, în cazurile corespunzătoare, a certificatelor de clasă pentru materiale, echipamente și componente. Cele două procese de cooperare în temeiul articolului 10 alineatul (1) se referă la activități private ale organizațiilor recunoscute, în calitatea lor de societăți de clasificare și, prin urmare, se aplică fără a face distincții în funcție de pavilion. Mecanismele de cooperare prevăzute de Codul OR, dacă ar fi încorporate în dreptul Uniunii, ar restrânge sfera cadrului de cooperare instituit de Regulamentul (CE) nr. 391/2009 la activitățile organizațiilor recunoscute numai în ceea ce privește navele care arborează pavilionul statelor membre, în contradicție cu cerințele în vigoare în prezent.

               (23)

               În al șaptelea rând, secțiunea 3.9.3.3 din partea 2 a Codului OR coincide cu secțiunea de la punctul 19 din partea 2 a Codului III; prin urmare, considerațiile formulate în considerentul 19 sunt de asemenea relevante pentru această dispoziție din Codul OR.

               (24)

               Este necesar ca nicio dispoziție din Codul III sau din Codul OR să nu introducă restricții asupra capacității Uniunii de a stabili, în conformitate cu tratatele și cu dreptul internațional, condiții corespunzătoare pentru acordarea recunoașterii organizațiilor care doresc să fie autorizate de statele membre să efectueze în numele lor activități de control și certificare a navelor, în vederea realizării obiectivelor Uniunii și, în special, a îmbunătățirii siguranței maritime și a protecției mediului.

               (25)

               Sistemul de recunoaștere reciprocă a certificatelor de clasă pentru materiale, echipamente și componente prevăzut la articolul 10 alineatul (1) din Regulamentul (CE) nr. 391/2009 se aplică în cadrul Uniunii doar în ceea ce privește navele care arborează pavilionul unui stat membru. În ceea ce privește navele străine, acceptarea certificatelor pertinente rămâne la discreția statelor de pavilion terțe relevante, în cadrul exercitării competențelor de jurisdicție exclusivă ce le revin, în special în temeiul Convenției Națiunilor Unite asupra dreptului mării (UNCLOS).

               (26)

               Comisia, pe baza evaluării pe care a făcut-o, a stabilit că dispozițiile Codului III și ale Codului OR menționate în considerentele precedente sunt incompatibile cu Directiva 2009/15/CE sau cu Regulamentul (CE) nr. 391/2009 și, prin urmare, cu Directiva 2009/15/CE, din cauza legăturii dintre cele două instrumente, după cum s-a explicat la considerentul 2, și ar trebui să fie excluse din domeniul de aplicare al directivei. Prin urmare, articolul 2 litera (d) din Directiva 2009/15/CE ar trebui modificat în consecință.

               (27)

               Deoarece Codul OR intră în vigoare la 1 ianuarie 2015, prezenta directivă ar trebui să intre în vigoare cât mai curând posibil după data publicării sale.

               (28)

               Comitetul pentru siguranța maritimă și prevenirea poluării de către nave (COSS) nu a emis un aviz referitor la măsurile prevăzute în prezenta directivă. S-a considerat necesar un act de punere în aplicare, iar președintele a prezentat proiectul actului de punere în aplicare Comitetului de apel în vederea unor deliberări suplimentare. Măsurile prevăzute în prezenta directivă sunt conforme cu avizul Comitetului de apel,

         ADOPTĂ PREZENTA DIRECTIVĂ:
   Articolul 1
   La articolul 2 din Directiva 2009/15/CE, litera (d) se înlocuiește cu următorul text:

                  „(d)

                  «Convenții internaționale» înseamnă Convenția internațională pentru ocrotirea vieții omenești pe mare din 1 noiembrie 1974 (SOLAS 74), cu excepția capitolului XI-2 din anexa la aceasta, Convenția internațională asupra liniilor de încărcare din 5 aprilie 1966 și Convenția internațională pentru prevenirea poluării de către nave din 2 noiembrie 1973 (MARPOL), împreună cu protocoalele și modificările aduse acestora, și codurile conexe cu statut obligatoriu din toate statele membre, cu excepția celor prevăzute la punctele 16.1, 18.1 și 19 din partea 2 a Codului de aplicare a instrumentelor OMI, precum și din secțiunile 1.1, 1.3, 3.9.3.1, 3.9.3.2 și 3.9.3.3 din partea 2 a Codului OMI pentru organizațiile recunoscute, în versiunea actualizată.”

   Articolul 2
   1.   Statele membre adoptă și publică, până la 31 decembrie 2015, actele cu putere de lege și actele administrative necesare pentru a se conforma prezentei directive. Statele membre comunică Comisiei textul acestor acte.
   Statele membre aplică aceste acte începând cu 1 ianuarie 2016.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   2.   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în ziua următoare datei publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 17 decembrie 2014.

            Pentru Comisie

            Președintele

         Jean-Claude JUNCKER

      (1)  JO L 131, 28.5.2009, p. 47.

      (2)  JO L 324, 29.11.2002, p. 1.

      (3)  Regulamentul (CE) nr. 391/2009 al Parlamentului European și al Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor (JO L 131, 28.5.2009, p. 11).

      (4)  JO L 155, 7.6.2013, p. 3.


title: Directiva de punere în aplicare 2011/45/UE a Comisiei din 13 aprilie 2011 de modificare a Directivei 91/414/CEE a Consiliului în vederea includerii diclofopului ca substanță activă și de modificare a Deciziei 2008/934/CE a Comisiei  Text cu relevanță pentru SEE

text:
               14.4.2011

               RO

               Jurnalul Oficial al Uniunii Europene

               L 100/47

         DIRECTIVA DE PUNERE ÎN APLICARE 2011/45/UE A COMISIEI
   din 13 aprilie 2011
   de modificare a Directivei 91/414/CEE a Consiliului în vederea includerii diclofopului ca substanță activă și de modificare a Deciziei 2008/934/CE a Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:

               (1)

               Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele de punere în aplicare a etapei a treia a programului de lucru menționat la articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate în vederea eventualei lor includeri în anexa I la Directiva 91/414/CEE. Această listă includea diclofopul.

               (2)

               În conformitate cu articolul 11e din Regulamentul (CE) nr. 1490/2002, notificatorul și-a retras sprijinul pentru includerea substanței active respective în anexa I la Directiva 91/414/CEE, în termen de două luni de la primirea proiectului de raport de evaluare. În consecință, Decizia 2008/934/CE a Comisiei din 5 decembrie 2008 privind neincluderea anumitor substanțe active în anexa I la Directiva 91/414/CEE a Consiliului, precum și retragerea autorizațiilor pentru produsele de protecție a plantelor care conțin aceste substanțe (4) a fost adoptată privind neincluderea diclofopului.

               (3)

               În temeiul articolului 6 alineatul (2) din Directiva 91/414/CEE, notificatorul inițial (denumit în continuare „solicitantul”) a prezentat o nouă cerere solicitând aplicarea procedurii accelerate prevăzute la articolele 14-19 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (5).

               (4)

               Cererea a fost transmisă Franței, care a fost desemnată stat membru raportor prin Regulamentul (CE) nr. 1490/2002. Perioada pentru procedura accelerată a fost respectată. Specificația substanței active și utilizările propuse sunt identice cu cele care au făcut obiectul Deciziei 2008/934/CE. Cererea este conformă, de asemenea, cu celelalte cerințe de fond și de procedură menționate la articolul 15 din Regulamentul (CE) nr. 33/2008.

               (5)

               Franța a evaluat informațiile suplimentare transmise de solicitant și a elaborat un raport suplimentar. Raportul a fost comunicat Autorității Europene pentru Siguranța Alimentară (denumită în continuare „autoritatea”) și Comisiei, la 11 august 2009. Autoritatea a comunicat raportul suplimentar celorlalte state membre și solicitantului pentru observații și a transmis Comisiei observațiile primite. În conformitate cu articolul 20 alineatul (1) din Regulamentul (CE) nr. 33/2008 și la cererea Comisiei, la 1 septembrie 2010, autoritatea a prezentat Comisiei concluzia sa privind diclofopul (considerat o variantă a substanței diclofop-metil) (6). Proiectul de raport de evaluare, raportul suplimentar și concluzia autorității au fost reexaminate de statele membre și de Comisie în cadrul Comitetului permanent pentru lanțul alimentar și sănătatea animală și au fost finalizate la 11 martie 2011, sub forma raportului de reexaminare al Comisiei privind diclofopul.

               (6)

               Diferitele examinări efectuate au arătat că produsele de protecție a plantelor care conțin diclofop pot îndeplini, în general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările examinate și prezentate în raportul de reexaminare al Comisiei. Prin urmare, este necesară includerea diclofopului în anexa I, pentru a garanta că, în toate statele membre, autorizațiile pentru produsele de protecție a plantelor care conțin această substanță activă pot fi acordate în conformitate cu dispozițiile directivei menționate anterior.

               (7)

               Fără a aduce atingere acestei concluzii, este necesar să se obțină informații suplimentare privind anumite aspecte specifice. În conformitate cu articolul 6 alineatul (1) din Directiva 91/414/CEE, includerea unei substanțe în anexa I poate face obiectul unor condiții. Prin urmare, este necesar să se ceară solicitantului să prezinte informații suplimentare pentru a confirma rezultatele evaluării riscului pe baza celor mai recente cunoștințe științifice cu privire la un studiu al metabolismului la cereale. În plus, este necesar să se solicite transmiterea de informații concludente referitoare la impactul eventual asupra mediului al degradării/transformării preferențiale a izomerilor.

               (8)

               Înainte de includerea unei substanțe active în anexa I, ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din această includere.

               (9)

               Fără a aduce atingere obligațiilor prevăzute în Directiva 91/414/CEE ca urmare a includerii unei substanțe active în anexa I, statele membre ar trebui să dispună de un termen de șase luni de la includere pentru a reexamina autorizațiile existente pentru produsele de protecție a plantelor care conțin diclofop, în scopul de a asigura respectarea cerințelor prevăzute în Directiva 91/414/CEE, în special la articolul 13, precum și a condițiilor relevante prezentate în anexa I. După caz, statele membre ar trebui să modifice, să înlocuiască sau să retragă autorizațiile existente, în conformitate cu dispozițiile Directivei 91/414/CEE. Prin derogare de la termenul menționat anterior, ar trebui să fie acordat un termen mai lung pentru prezentarea și evaluarea dosarului complet prevăzut în anexa III, corespunzător fiecărui produs de protecție a plantelor pentru fiecare utilizare preconizată, în conformitate cu principiile uniforme prezentate în Directiva 91/414/CEE.

               (10)

               Experiența dobândită din includerile precedente în anexa I la Directiva 91/414/CEE ale substanțelor active evaluate în cadrul Regulamentului (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (7) a arătat că pot interveni dificultăți în interpretarea obligațiilor titularilor de autorizații existente în ceea ce privește accesul la informații. Prin urmare, pentru a se evita noi dificultăți, este necesar să se precizeze obligațiile statelor membre, în special obligația de a verifica dacă titularul unei autorizații demonstrează că are acces la un dosar care respectă cerințele din anexa II la directiva menționată anterior. Această precizare nu impune însă obligații noi statelor membre sau titularilor autorizațiilor, în raport cu directivele de modificare a anexei I adoptate până în prezent.

               (11)

               Prin urmare, Directiva 91/414/CEE ar trebui modificată în consecință.

               (12)

               Decizia 2008/934/CE prevede neincluderea substanței diclofop-metil și retragerea autorizațiilor pentru produsele de protecție a plantelor care conțin această substanță până la 31 decembrie 2011. Este necesar să se elimine rândul referitor la diclofop-metil din anexa la decizia menționată anterior.

               (13)

               Prin urmare, Decizia 2008/934/CE ar trebui modificată în consecință.

               (14)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Rândul referitor la diclofop-metil din anexa la Decizia 2008/934/CE se elimină.
   Articolul 3
   Statele membre adoptă și publică, până la 30 noiembrie 2011 cel târziu, actele cu putere de lege și actele administrative necesare pentru a se conforma prezentei directive. Comisiei îi este comunicat de îndată de statele membre textul acestor acte, precum și un tabel de corespondență între aceste acte și prezenta directivă.
   Statele membre aplică aceste acte începând cu 1 decembrie 2011.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 4
   (1)   Atunci când este necesar, statele membre modifică sau retrag, în conformitate cu Directiva 91/414/CEE, autorizațiile existente pentru produsele de protecție a plantelor care conțin diclofop ca substanță activă, până la 30 noiembrie 2011. Până la această dată, statele membre verifică, în special, dacă se respectă condițiile referitoare la diclofop din anexa I la directiva menționată anterior, cu excepția celor din partea B a rubricii corespunzătoare acestei substanțe active, precum și dacă titularul autorizației deține un dosar sau are acces la un dosar care îndeplinește cerințele din anexa II la directiva respectivă, conform condițiilor prevăzute la articolul 13 din directivă.
   (2)   Prin derogare de la alineatul (1), pentru fiecare produs de protecție a plantelor autorizat care conține diclofop fie ca substanță activă unică, fie ca una dintre substanțele active enumerate în anexa I la Directiva 91/414/CEE până la 31 mai 2011 cel târziu, statele membre reevaluează produsul în conformitate cu principiile uniforme prevăzute în anexa VI la Directiva 91/414/CEE, pe baza unui dosar care îndeplinește cerințele din anexa III la directiva menționată anterior și care ia în considerare partea B a rubricii referitoare la diclofop din anexa I la directivă. Pe baza evaluării respective, statele membre stabilesc dacă produsul îndeplinește condițiile prezentate la articolul 4 alineatul (1) literele (b), (c), (d) și (e) din Directiva 91/414/CEE.
   În urma stabilirii acestui fapt, statele membre:

               (a)

               în cazul unui produs care conține diclofop ca substanță activă unică, modifică sau retrag autorizația, atunci când este necesar, până la 31 mai 2015 cel târziu; sau

               (b)

               în cazul unui produs care conține diclofop ca una dintr-o serie de substanțe active, modifică sau retrag autorizația, atunci când este necesar, până la 31 mai 2015 sau până la data stabilită pentru o astfel de modificare sau de retragere în directiva sau directivele respectivă (respective) care a (au) adăugat substanța sau substanțele relevantă (relevante) în anexa I la Directiva 91/414/CEE, oricare dintre aceste date este mai recentă.

         Articolul 5
   Prezenta directivă intră în vigoare la 1 iunie 2011.
   Articolul 6
   Prezenta directivă se adresează statelor membre.

      Adoptată la Bruxelles, 13 aprilie 2011.

            Pentru Comisie

            Președintele

         José Manuel BARROSO

      (1)  JO L 230, 19.8.1991, p. 1.

      (2)  JO L 55, 29.2.2000, p. 25.

      (3)  JO L 224, 21.8.2002, p. 23.

      (4)  JO L 333, 11.12.2008, p. 11.

      (5)  JO L 15, 18.1.2008, p. 5.

      (6)  Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance diclofop (Concluzia reexaminării inter pares a riscului utilizării ca pesticid a substanței active diclofop). EFSA Journal 2010; 8(10):1718. [74 pp.]. doi:10.2903/j.efsa.2010.1718. Document disponibil la adresa de Internet: www.efsa.europa.eu

      (7)  JO L 366, 15.12.1992, p. 10.

      ANEXĂ
      Se adaugă următoarea rubrică la sfârșitul tabelului din anexa I la Directiva 91/414/CEE:

                     Nr.

                     Denumire comună, numere de identificare

                     Denumire IUPAC

                     Puritate (1)

                     Data intrării în vigoare

                     Data de expirare a includerii

                     Dispoziții specifice

                     „348

                     Diclofop
                     Număr CAS: 40843-25-2 (substanța mamă)
                     Nr. CAS 257-141-8 (diclofop-metil)
                     Nr. CIPAC: 358 (substanța mamă)
                     Nr. CIPAC: 358.201 (diclofop-metil)

                                 Diclofop
                                 (RS)-2-[4-(2,4-diclorofenoxi)fenoxi] acid propionic

                                 Diclofop-metil
                                 metil (RS)-2-[4-(2,4-diclorofenoxi)fenoxi]propionat

                     ≥ 980 g/kg (exprimat ca diclofop-metil)

                     1 iunie 2011

                     31 mai 2021

                     PARTEA A
                     Se pot autoriza numai utilizările ca erbicid.
                     PARTEA B
                     Pentru punerea în aplicare a principiilor uniforme prevăzute în anexa VI, se ține seama de concluziile raportului de reexaminare privind diclofopul, în special apendicele I și II la aceasta, în forma finalizată în cadrul Comitetului permanent pentru lanțul alimentar și sănătatea animală la 11 martie 2011.
                     În cadrul acestei evaluări generale, statele membre:

                                 —

                                 acordă o atenție deosebită siguranței operatorilor și lucrătorilor și includ drept condiție pentru autorizare folosirea de echipamente adecvate de protecție individuală;

                                 —

                                 acordă o atenție deosebită riscului pentru organismele acvatice și plantele nevizate și solicită aplicarea de măsuri de reducere a riscului.

                           Statele membre în cauză solicită transmiterea de informații concludente privind:

                                 (a)

                                 un studiu al metabolismului la cereale;

                                 (b)

                                 o evaluare a riscului actualizată referitoare la impactul eventual asupra mediului al degradării/transformării preferențiale a izomerilor.

                           Statele membre în cauză se asigură că solicitantul transmite Comisiei informațiile menționate la litera (a) până la 31 mai 2013, iar informațiile menționate la litera (b) cel târziu la doi ani de la adoptarea unui document specific de orientare privind evaluarea amestecurilor de izomeri.”

         (1)  Informații suplimentare privind identitatea și specificația substanței active se găsesc în raportul de reexaminare


title: Directiva de punere în aplicare 2014/105/UE a Comisiei din 4 decembrie 2014 de modificare a Directivelor 2003/90/CE și 2003/91/CE de stabilire a măsurilor de punere în aplicare a articolului 7 din Directiva 2002/53/CE a Consiliului și, respectiv, a articolului 7 din Directiva 2002/55/CE a Consiliului în ceea ce privește caracteristicile minime de analizat și condițiile minime de verificare a anumitor soiuri de specii de plante agricole și specii de legume  Text cu relevanță pentru SEE

text:
               5.12.2014

               RO

               Jurnalul Oficial al Uniunii Europene

               L 349/44

         DIRECTIVA DE PUNERE ÎN APLICARE 2014/105/UE A COMISIEI
   din 4 decembrie 2014
   de modificare a Directivelor 2003/90/CE și 2003/91/CE de stabilire a măsurilor de punere în aplicare a articolului 7 din Directiva 2002/53/CE a Consiliului și, respectiv, a articolului 7 din Directiva 2002/55/CE a Consiliului în ceea ce privește caracteristicile minime de analizat și condițiile minime de verificare a anumitor soiuri de specii de plante agricole și specii de legume
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2002/53/CE a Consiliului din 13 iunie 2002 privind Catalogul comun al soiurilor de plante agricole (1), în special articolul 7 alineatul (2) literele (a) și (b),
   având în vedere Directiva 2002/55/CE a Consiliului din 13 iunie 2002 privind comercializarea semințelor de legume (2), în special articolul 7 alineatul (2) literele (a) și (b),
   întrucât:

               (1)

               Directivele 2003/90/CE (3) și 2003/91/CE (4) ale Comisiei au fost adoptate pentru a se asigura că soiurile incluse de statele membre în cataloagele naționale sunt conforme cu orientările stabilite de Oficiul Comunitar pentru Soiuri de Plante (OCSP) în ceea ce privește caracteristicile minime de analizat în cadrul verificării diferitelor specii și condițiile minime pentru verificarea soiurilor, în măsura în care au fost stabilite astfel de orientări. În privința altor soiuri, directivele menționate prevăd că trebuie aplicate orientările Uniunii Internaționale pentru Protecția Noilor Soiuri de Plante (UPOV).

               (2)

               De atunci, OCSP și UPOV au stabilit noi orientări și le-au actualizat pe cele existente.

               (3)

               Prin urmare, Directivele 2003/90/CE și 2003/91/CE ar trebui modificate în consecință.

               (4)

               Măsurile prevăzute în prezenta directivă sunt conforme cu avizul Comitetului permanent pentru semințe și material de înmulțire agricol, horticol și forestier,

         ADOPTĂ PREZENTA DIRECTIVĂ:
   Articolul 1
   Anexele I și II la Directiva 2003/90/CE se înlocuiesc cu textele din partea A a anexei la prezenta directivă.
   Articolul 2
   Anexele la Directiva 2003/91/CE se înlocuiesc cu textele din partea B a anexei la prezenta directivă.
   Articolul 3
   Pentru verificările începute înainte de 1 ianuarie 2016, statele membre pot aplica prevederile Directivelor 2003/90/CE și 2003/91/CE din versiunea aplicabilă înainte de modificarea acestora prin prezenta directivă.
   Articolul 4
   Statele membre adoptă și publică până la 31 decembrie 2015 cel târziu actele cu putere de lege și actele administrative necesare pentru a se conforma prezentei directive. Statele membre comunică Comisiei textul acestor acte.
   Ele aplică aceste dispoziții începând cu 1 ianuarie 2016.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 5
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 6
   Prezenta directivă se adresează statelor membre.

      Adoptată la Bruxelles, 4 decembrie 2014.

            Pentru Comisie

            Președintele

         Jean-Claude JUNCKER

      (1)  JO L 193, 20.7.2002, p. 1.

      (2)  JO L 193, 20.7.2002, p. 33.

      (3)  Directiva 2003/90/CE a Comisiei din 6 octombrie 2003 de stabilire a măsurilor de punere în aplicare a articolului 7 din Directiva 2002/53/CE a Consiliului în ceea ce privește caracteristicile minime de analizat și condițiile minime de verificare a anumitor soiuri de specii de plante agricole (JO L 254, 8.10.2003, p. 7).

      (4)  Directiva 2003/91/CE a Comisiei din 6 octombrie 2003 de stabilire a normelor de aplicare a dispozițiilor articolului 7 din Directiva 2002/55/CE a Consiliului privind numărul minim de caracteristici care trebuie examinate și condițiile minime necesare pentru examinarea anumitor soiuri de legume (JO L 254, 8.10.2003, p. 11).

      ANEXĂ
      PARTEA A
      „
            ANEXA I
            Lista speciilor prevăzute la articolul 1 alineatul (2) litera (a) care trebuie să respecte protocoalele de testare OCSP

                        Denumire științifică

                        Denumire comună

                        Protocol OCSP

                           Festuca filiformis Pourr.

                        Păiușul oilor, cu frunze mici

                        TP 67/1 din 23.6.2011

                           Festuca ovina L.

                        Păiușul oilor

                        TP 67/1 din 23.6.2011

                           Festuca rubra L.

                        Păiuș roșu

                        TP 67/1 din 23.6.2011

                           Festuca trachyphylla (Hack.) Krajina

                        Păiuș tare

                        TP 67/1 din 23.6.2011

                           Lolium multiflorum Lam.

                        Raigras italian

                        TP 4/1 din 23.6.2011

                           Lolium perenne L.

                        Raigras peren

                        TP 4/1 din 23.6.2011

                           Lolium × boucheanum Kunth

                        Raigras hibrid

                        TP 4/1 din 23.6.2011

                           Pisum sativum L.

                        Mazăre furajeră

                        TP 7/2 din 11.3.2010

                           Brassica napus L.

                        Colză (rapiță)

                        TP 36/2 din 16.11.2011

                           Cannabis sativa L.

                        Cânepă

                        TP 276/1 din 28.11.2012

                           Helianthus annuus L.

                        Floarea-soarelui

                        TP 81/1 din 31.10.2002

                           Linum usitatissimum L.

                        In textil/in oleaginos

                        TP 57/2 din 19.3.2014

                           Avena nuda L.

                        Ovăz nud mic, ovăz Hulless

                        TP 20/1 din 6.11.2003

                           Avena sativa L. (include A. byzantina K. Koch)

                        Ovăz și ovăz roșu

                        TP 20/1 din 6.11.2003

                           Hordeum vulgare L.

                        Orz

                        TP 19/3 din 21.3.2012

                           Oryza sativa L.

                        Orez

                        TP 16/2 din 21.3.2012

                           Secale cereale L.

                        Secară

                        TP 58/1 din 31.10.2002

                           xTriticosecale Wittm. ex A. Camus

                        Hibrizi rezultați din încrucișarea unei specii din genul Triticum cu o specie din genul Secale

                        TP 121/2 rev. 1 din 16.2.2011

                           Triticum aestivum L.

                        Grâu

                        TP 3/4 rev. 2 din 16.2.2011

                           Triticum durum Desf.

                        Grâu dur

                        TP 120/3 din 19.3.2014

                           Zea mays L.

                        Porumb

                        TP 2/3 din 11.3.2010

                           Solanum tuberosum L.

                        Cartof

                        TP 23/2 din 1.12.2005

                  Textul acestor protocoale este disponibil pe site-ul web al OCSP (www.cpvo.europa.eu).

            ANEXA II
            Lista speciilor prevăzute la articolul 1 alineatul (2) litera (b) care trebuie să respecte orientările UPOV privind testarea

                        Denumire științifică

                        Denumire comună

                        Orientare UPOV

                           Beta vulgaris L.

                        Sfeclă furajeră

                        TG/150/3 din 4.11.1994

                           Agrostis canina L.

                        Bucățel

                        TG/30/6 din 12.10.1990

                           Agrostis gigantea Roth.

                        Bucățel mare

                        TG/30/6 din 12.10.1990

                           Agrostis stolonifera L.

                        Bucățel cu stoloni

                        TG/30/6 din 12.10.1990

                           Agrostis capillaris L.

                        Bucățel comun

                        TG/30/6 din 12.10.1990

                           Bromus catharticus Vahl

                        Iarbă bromică laxativă

                        TG/180/3 din 4.4.2001

                           Bromus sitchensis Trin.

                        Iarbă bromică sitchensis (obsigă)

                        TG/180/3 din 4.4.2001

                           Dactylis glomerata L.

                        Golomăț

                        TG/31/8 din 17.4.2002

                           Festuca arundinacea Schreb.

                        Păiuș înalt

                        TG/39/8 din 17.4.2002

                           Festuca pratensis Huds.

                        Păiuș de pășune

                        TG/39/8 din 17.4.2002

                           xFestulolium Asch. et Graebn.

                        Hibrizi rezultați din încrucișarea unei specii din genul Festuca cu o specie din genul Lolium

                        TG/243/1 din 9.4.2008

                           Phleum nodosum L.

                        Timoftică noduroasă

                        TG/34/6 din 7.11.1984

                           Phleum pratense L.

                        Timoftică

                        TG/34/6 din 7.11.1984

                           Poa pratensis L.

                        Firuță

                        TG/33/7 din 9.4.2014

                           Lotus corniculatus L.

                        Ghizdei

                        TG/193/1 din 9.4.2008

                           Lupinus albus L.

                        Lupin alb

                        TG/66/4 din 31.3.2004

                           Lupinus angustifolius L.

                        Lupin albastru

                        TG/66/4 din 31.3.2004

                           Lupinus luteus L.

                        Lupin galben

                        TG/66/4 din 31.3.2004

                           Medicago sativa L.

                        Lucernă

                        TG/6/5 din 6.4.2005

                           Medicago × varia T. Martyn

                        Lucernă de nisip

                        TG/6/5 din 6.4.2005

                           Trifolium pratense L.

                        Trifoi roșu

                        TG/5/7 din 4.4.2001

                           Trifolium repens L.

                        Trifoi alb

                        TG/38/7 din 9.4.2003

                           Vicia faba L.

                        Bob

                        TG/8/6 din 17.4.2002

                           Vicia sativa L.

                        Măzăriche comună

                        TG/32/7 din 20.3.2013

                           Brassica napus L. var. napobrassica (L.) Rchb.

                        Nap

                        TG/89/6rev. din 4.4.2001 + 1.4.2009

                           Raphanus sativus L. var. oleiformis Pers.

                        Ridiche furajeră

                        TG/178/3 din 4.4.2001

                           Arachis hypogaea L.

                        Arahidă

                        TG/93/4 din 9.4.2014

                           Brassica rapa L. var. silvestris (Lam.) Briggs

                        Rapiță sălbatică

                        TG/185/3 din 17.4.2002

                           Carthamus tinctorius L.

                        Șofrănel

                        TG/134/3 din 12.10.1990

                        Gossypium spp.

                        Bumbac

                        TG/88/6 din 4.4.2001

                           Papaver somniferum L.

                        Mac

                        TG/166/4 din 9.4.2014

                           Sinapis alba L.

                        Muștar alb

                        TG/179/3 din 4.4.2001

                           Glycine max (L.) Merr.

                        Soia

                        TG/80/6 din 1.4.1998

                           Sorghum bicolor (L.) Moench

                        Sorg

                        TG/122/3 din 6.10.1989

                  Textul acestor orientări este disponibil pe site-ul web al UPOV (www.upov.int).
         ”
      PARTEA B
      „
            ANEXA I
            Lista speciilor prevăzute la articolul 1 alineatul (2) litera (a) care trebuie să respecte protocoalele de testare OCSP

                        Denumire științifică

                        Denumire comună

                        Protocol OCSP

                           Allium cepa L (grupul Cepa)

                        Ceapă și ceapă eșalotă tip «banană»

                        TP 46/2 din 1.4.2009

                           Allium cepa L. (grupul Aggregatum)

                        Ceapă eșalotă

                        TP 46/2 din 1.4.2009

                           Allium fistulosum L.

                        Ceapă de stufat

                        TP 161/1 din 11.3.2010

                           Allium porrum L.

                        Praz

                        TP 85/2 din 1.4.2009

                           Allium sativum L.

                        Usturoi

                        TP 162/1 din 25.3.2004

                           Allium schoenoprasum L.

                        Ceapă de tuns

                        TP 198/1 din 1.4.2009

                           Apium graveolens L.

                        Țelină

                        TP 82/1 din 13.3.2008

                           Apium graveolens L.

                        Țelină de rădăcină

                        TP 74/1 din 13.3.2008

                           Asparagus officinalis L.

                        Sparanghel

                        TP 130/2 din 16.2.2011

                           Beta vulgaris L.

                        Sfeclă roșie, inclusiv sfeclă Cheltenham

                        TP 60/1 din 1.4.2009

                           Brassica oleracea L.

                        Varză creață

                        TP 90/1 din 16.2.2011

                           Brassica oleracea L.

                        Conopidă

                        TP 45/2 din 11.3.2010

                           Brassica oleracea L.

                        Broccoli

                        TP 151/2 din 21.3.2007

                           Brassica oleracea L.

                        Varză de Bruxelles

                        TP 54/2 din 1.12.2005

                           Brassica oleracea L.

                        Gulie

                        TP 65/1 din 25.3.2004

                           Brassica oleracea L.

                        Varză creață de Milano, varză albă, varză roșie

                        TP 48/3 din 16.2.2011

                           Brassica rapa L.

                        Varză chinezească

                        TP 105/1 din 13.3.2008

                           Capsicum annuum L.

                        Ardei iute

                        TP 76/2 din 21.3.2007

                           Cichorium endivia L.

                        Cicoare creață și scarola

                        TP 118/3 din 19.3.2014

                           Cichorium intybus L.

                        Cicoare industrială

                        TP 172/2 din 1.12.2005

                           Cichorium intybus L.

                        Andivă

                        TP 173/1 din 25.3.2004

                           Citrullus lanatus (Thunb.) Matsum. et Nakai

                        Pepene verde

                        TP 142/2 din 19.3.2014

                           Cucumis melo L.

                        Pepene galben

                        TP 104/2 din 21.3.2007

                           Cucumis sativus L.

                        Castravete cu fruct semilung și lung și castravete cu fruct scurt

                        TP 61/2 din 13.3.2008

                           Cucurbita pepo L.

                        Dovlecel

                        TP 119/1 din 19.3.2014

                           Cynara cardunculus L.

                        Anghinare și cardon

                        TP 184/2 din 27.2.2013

                           Daucus carota L.

                        Morcov și morcov furajer

                        TP 49/3 din 13.3.2008

                           Foeniculum vulgare Mill.

                        Fenicul

                        TP 183/1 din 25.3.2004

                           Lactuca sativa L.

                        Salată

                        TP 13/5 din 16.2.2011

                           Solanum lycopersicum L.

                        Tomate

                        TP 44/4 din 27.2.2013

                           Petroselinum crispum (Mill.) Nyman ex A. W. Hill

                        Pătrunjel

                        TP 136/1 din 21.3.2007

                           Phaseolus coccineus L.

                        Fasole de Spania

                        TP 9/1 din 21.3.2007

                           Phaseolus vulgaris L.

                        Fasole pitică și fasole urcătoare

                        TP 12/4 din 27.2.2013

                           Pisum sativum L. (partim)

                        Mazăre cu bob zbârcit, mazăre cu bob neted și mazăre dulce

                        TP 7/2 din 11.3.2010

                           Raphanus sativus L.

                        Ridiche, ridiche neagră

                        TP 64/2 din 27.2.2013

                           Solanum melongena L.

                        Pătlăgele vinete

                        TP 117/1 din 13.3.2008

                           Spinacia oleracea L.

                        Spanac

                        TP 55/5 din 27.2.2013

                           Valerianella locusta (L.) Laterr.

                        Fetică

                        TP 75/2 din 21.3.2007

                           Vicia faba L. (partim)

                        Bob

                        TP Bob/1 din 25.3.2004

                           Zea mays L. (partim)

                        Porumb zaharat și porumb de floricele

                        TP 2/3 din 11.3.2010

                           Solanum lycopersicum L. × Solanum habrochaites S. Knapp & D.M. Spooner; Solanum lycopersicum L. × Solanum peruvianum (L. Mill.); Solanum lycopersicum L. × Solanum cheesmaniae (L. Ridley) Fosberg

                        Portaltoaie pentru tomate

                        TP 294/1 din 19.3.2014

                  Textul acestor protocoale este disponibil pe site-ul web al OCSP (www.cpvo.europa.eu).

            ANEXA II
            Lista speciilor prevăzute la articolul 1 alineatul (2) litera (b) care trebuie să respecte orientările UPOV privind testarea

                        Denumire științifică

                        Denumire comună

                        Orientare UPOV

                           Beta vulgaris L.

                        Sfeclă de pețiol sau mangold

                        TG/106/4 din 31.3.2004

                           Brassica rapa L.

                        Nap

                        TG/37/10 din 4.4.2001

                           Cichorium intybus L.

                        Cicoare cu frunză lată sau cicoare italiană

                        TG/154/3 din 18.10.1996

                           Cucurbita maxima Duchesne

                        Dovleac comestibil

                        TG/155/4rev. din 28.3.2007 + 1.4.2009

                           Rheum rhabarbarum L.

                        Revent

                        TG/62/6 din 24.3.1999

                           Scorzonera hispanica L.

                        Scorțoneră

                        TG/116/4 din 24.3.2010

                  Textul acestor orientări este disponibil pe site-ul web al UPOV (www.upov.int).
         ”


title: Directiva delegată 2014/71/UE a Comisiei din 13 martie 2014 de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru plumbul din punctele de sudură ale unei interfețe de elemente suprapuse de mare suprafață  Text cu relevanță pentru SEE

text:
               20.5.2014

               RO

               Jurnalul Oficial al Uniunii Europene

               L 148/76

         DIRECTIVA DELEGATĂ 2014/71/UE A COMISIEI
   din 13 martie 2014
   de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru plumbul din punctele de sudură ale unei interfețe de elemente suprapuse de mare suprafață
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),
   întrucât:

               (1)

               Directiva 2011/65/UE interzice utilizarea plumbului în echipamentele electrice și electronice introduse pe piață.

               (2)

               Tehnologia detectoarelor cu elemente suprapuse (SDE = stacked die elements) este folosită în detectoarele cu raze X ale sistemelor de tomografie computerizată și ale sistemelor cu raze X. Această tehnologie oferă avantaje pentru pacienți deoarece reduce doza necesară de expunere la raze X. Detectoarele SDE de mare suprafață nu pot fi încă fabricate folosind puncte de sudură fără plumb. Substituirea și eliminarea plumbului sunt, prin urmare, imposibile din punct de vedere științific și tehnic pentru aplicațiile menționate mai sus.

               (3)

               Prin urmare, ar trebui să se acorde o derogare până la 31 decembrie 2019 pentru plumbul din elementele suprapuse de mare suprafață cu peste 500 de interconexiuni pe interfață utilizate în detectoarele cu raze X ale sistemelor de tomografie computerizată și ale sistemelor cu raze X. Având în vedere ciclurile de inovare din sectorul dispozitivelor medicale și al instrumentelor de monitorizare și control, această perioadă de tranziție este relativ scurtă și este improbabil ca ea să aibă efecte adverse asupra inovării.

               (4)

               În conformitate cu principiul de reparare cu piese de schimb originale din Directiva 2011/65/UE, prin care se vizează prelungirea duratei de viață a produselor conforme după ce au fost introduse pe piață, piesele de schimb trebuie să beneficieze de derogarea respectivă și după data expirării acesteia, fără limită de timp.

               (5)

               Prin urmare, Directiva 2011/65/UE ar trebui modificată în consecință,

         ADOPTĂ PREZENTA DIRECTIVĂ:
   Articolul 1
   Anexa IV la Directiva 2011/65/UE se modifică în conformitate cu anexa la prezenta directivă.
   Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive cel mai târziu în ultima zi a celei de a șasea luni de la data intrării în vigoare a acesteia. Statele membre comunică Comisiei textul actelor respective.
   Atunci când statele membre adoptă actele respective, acestea conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 13 martie 2014.

            Pentru Comisie

            Președintele

         José Manuel BARROSO

      (1)  JO L 174, 1.7.2011, p. 88.

      ANEXĂ
      În anexa IV la Directiva 2011/65/UE se adaugă următorul punct 38:

                     „38.

                     Plumbul din punctele de sudură ale unei interfețe de elemente suprapuse de mare suprafață cu peste 500 de interconexiuni pe interfață, care sunt utilizate în detectoarele cu raze X ale sistemelor de tomografie computerizată și ale sistemelor cu raze X
                     Expiră la 31 decembrie 2019. După această dată poate fi utilizat în piese de schimb ale sistemelor de tomografie computerizată și ale sistemelor cu raze X introduse pe piață înainte de 1 ianuarie 2020.”


title: Directiva delegată 2014/1/UE a Comisiei din 18 octombrie 2013 de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare privind plumbul ca element de aliere pentru rulmenți și suprafețe de uzură în echipamente medicale expuse la radiații ionizante  Text cu relevanță pentru SEE

text:
               9.1.2014

               RO

               Jurnalul Oficial al Uniunii Europene

               L 4/45

         DIRECTIVA DELEGATĂ 2014/1/UE A COMISIEI
   din 18 octombrie 2013
   de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare privind plumbul ca element de aliere pentru rulmenți și suprafețe de uzură în echipamente medicale expuse la radiații ionizante
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),
   întrucât:

               (1)

               Directiva 2011/65/UE interzice folosirea plumbului în echipamentele electrice și electronice introduse pe piață.

               (2)

               Singurul material lubrifiant uscat fiabil, cu o durată viață lungă, care nu se descompune prin expunerea la radiații ionizante, s-a dovedit a fi aliajul care conține particule de plumb.

               (3)

               Utilizarea actuală a plumbului ca element de aliere pentru rulmenți și suprafețe de uzură în echipamentele medicale expuse la radiații ionizante nu poate fi eliminată, neexistând în prezent un substitut fezabil disponibil.

               (4)

               Prin urmare, Directiva 2011/65/UE ar trebui să fie modificată în mod corespunzător,

         ADOPTĂ PREZENTA DIRECTIVĂ:
   Articolul 1
   Anexa IV la Directiva 2011/65/UE se modifică în conformitate cu anexa la prezenta directivă.
   Articolul 2
   (1)   Statele membre pun în aplicare actele cu putere de lege și actele administrative necesare pentru a se conforma prezentei directive până în ultima zi din cea de a șasea lună de la intrarea în vigoare a prezentei directive, cel târziu. Statele membre comunică Comisiei textul acestor acte.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 18 octombrie 2013.

            Pentru Comisie

            Președintele

         José Manuel BARROSO

      (1)  JO L 174, 1.7.2011, p. 88.

      ANEXĂ
      În anexa IV la Directiva 2011/65/UE se introduce următorul punct 23:

                  „23.

                  Plumb ca element de aliere pentru rulmenți și suprafețe de uzură în echipamentele medicale expuse la radiații ionizante. Expiră la 30 iunie 2021.”


title: Directiva delegată 2014/69/UE a Comisiei din 13 martie 2014 de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru plumbul din materialul dielectric ceramic al condensatoarelor cu tensiunea nominală sub 125 Vc.a. sau sub 250 Vc.c. utilizate în instrumentele industriale de monitorizare și control  Text cu relevanță pentru SEE

text:
               20.5.2014

               RO

               Jurnalul Oficial al Uniunii Europene

               L 148/72

         DIRECTIVA DELEGATĂ 2014/69/UE A COMISIEI
   din 13 martie 2014
   de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru plumbul din materialul dielectric ceramic al condensatoarelor cu tensiunea nominală sub 125 Vc.a. sau sub 250 Vc.c. utilizate în instrumentele industriale de monitorizare și control
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),
   întrucât:

               (1)

               Directiva 2011/65/UE interzice utilizarea plumbului în echipamentele electrice și electronice introduse pe piață.

               (2)

               Atât înlocuirea plumbului din materialul dielectric ceramic al condensatoarelor cu tensiune nominală sub 125 Vc.a sau sub 250 Vc.c utilizate în instrumentele industriale de monitorizare și control (IIMC), cât și înlocuirea acestor componente ale IIMC sunt încă nefezabile din punct de vedere tehnic.

               (3)

               Deși înlocuirea plumbului din condensatoarele ceramice de joasă tensiune este posibilă în cazul altor aplicații, utilizarea unor astfel de componente fără plumb în IIMC impune producătorilor reproiectarea produselor sau a unor părți ale acestora și reomologarea noilor proiecte, pentru ca acestea să devină fezabile din punct de vedere tehnic și să se poată demonstra fiabilitatea lor. Prin urmare, utilizarea plumbului în condensatoarele ceramice de joasă tensiune din instrumentele industriale de monitorizare și control trebuie să beneficieze de exceptare de la interdicție până la 31 decembrie 2020. Având în vedere ciclurile de inovare pentru IIMC, aceasta este o perioadă de tranziție relativ scurtă care nu va avea probabil efecte adverse asupra inovării.

               (4)

               În temeiul principiului conținut în Directiva 2011/65/UE, conform căruia produsul reparat trebuie să fie la fel ca produsul nou și al cărui scop este de a prelungi durata de viață a produselor conforme după introducerea lor pe piață, piesele de schimb trebuie să beneficieze de derogarea respectivă și după data expirării acesteia, fără limită de timp.

               (5)

               Prin urmare, Directiva 2011/65/UE trebuie modificată în consecință,

         ADOPTĂ PREZENTA DIRECTIVĂ:
   Articolul 1
   Anexa IV la Directiva 2011/65/UE se modifică în conformitate cu anexa la prezenta directivă.
   Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive, până cel târziu în ultima zi a celei de a șasea luni de la data intrării în vigoare a acesteia. Statele membre comunică fără întârziere Comisiei textul actelor respective.
   Atunci când statele membre adoptă actele respective, acestea conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 13 martie 2014.

            Pentru Comisie

            Președintele

         José Manuel BARROSO

      (1)  JO L 174, 1.7.2011, p. 88.

      ANEXĂ
      În anexa IV la Directiva 2011/65/UE se adaugă următorul punct 40:

                     „40.

                     Plumbul din materialul dielectric ceramic al condensatoarelor cu tensiune nominală sub 125 Vc.a sau sub 250 Vc.c utilizate în instrumentele industriale de monitorizare și control.
                     Expiră la 31 decembrie 2020. Poate fi utilizat după această dată în piesele de schimb pentru instrumentele industriale de monitorizare și control introduse pe piață înainte de 1 ianuarie 2021.”


title: Directiva delegată 2014/70/UE a Comisiei din 13 martie 2014 de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru plumbul din plăcuțele cu microcanale  Text cu relevanță pentru SEE

text:
               20.5.2014

               RO

               Jurnalul Oficial al Uniunii Europene

               L 148/74

         DIRECTIVA DELEGATĂ 2014/70/UE A COMISIEI
   din 13 martie 2014
   de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru plumbul din plăcuțele cu microcanale
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),
   întrucât:

               (1)

               Directiva 2011/65/UE interzice utilizarea plumbului în echipamentele electrice și electronice introduse pe piață.

               (2)

               Plăcuțele cu microcanale sunt utilizate pentru detectarea și amplificarea ionilor și a electronilor în dispozitive medicale și în instrumente de monitorizare și control. Substituirea plumbului din plăcuțele cu microcanale este imposibilă din punct de vedere științific și tehnic.

               (3)

               Substituirea plăcuțelor cu microcanale ca piese componente cu detectoare alternative nu este posibilă în condiții în care sunt necesare o miniaturizare extremă, timp foarte scurți de răspuns sau factori foarte mari de multiplicare a semnalului. Prin urmare, ar trebui acordată o derogare pentru plumb în cazurile în care performanța și caracteristicile specifice ale plăcuțelor cu microcanale le depășesc pe cele ale detectoarelor alternative. Dat fiind faptul că în prezent nu se întrevăd alternative fără plumb, perioada de valabilitate a derogării ar trebui să fie, în temeiul articolului 5 alineatul (2) din Directiva 2011/65/UE, de 7 de ani de la datele de conformare relevante pentru dispozitive medicale, instrumente de monitorizare și control, dispozitive medicale in vitro și instrumente de monitorizare și control industriale, astfel cum se prevede la articolul 4 alineatul (3) din Directiva 2011/65/UE. Având în vedere ciclurile de inovare pentru toate dispozitivele medicale și instrumentele de monitorizare și control, o perioadă de tranziție de 7 ani este relativ scurtă și este improbabil ca ea să aibă efecte adverse asupra inovării.

               (4)

               Prin urmare, Directiva 2011/65/UE ar trebui modificată în consecință,

         ADOPTĂ PREZENTA DIRECTIVĂ:
   Articolul 1
   Anexa IV la Directiva 2011/65/UE se modifică în conformitate cu anexa la prezenta directivă.
   Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive cel mai târziu în ultima zi a celei de a șasea luni de la data intrării în vigoare a acesteia. Statele membre comunică Comisiei textul actelor respective.
   Atunci când statele membre adoptă actele respective, acestea conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 13 martie 2014.

            Pentru Comisie

            Președintele

         José Manuel BARROSO

      (1)  JO L 174, 1.7.2011, p. 88.

      ANEXĂ
      În anexa IV la Directiva 2011/65/UE se adaugă următorul punct 39:

                     „39.

                     Plumbul din plăcuțe cu microcanale utilizate în echipamente care prezintă cel puțin una dintre următoarele proprietăți:

                                 (a)

                                 o dimensiune compactă a detectorului de electroni sau ioni, atunci când spațiul pentru detector este limitat la maximum 3 mm pe plăcuță cu microcanale (grosimea detectorului + spațiul pentru instalarea plăcuței cu microcanale) și la un spațiu maxim de 6 mm în total și când o configurație alternativă, care să permită mai mult spațiu pentru detector, este imposibilă din punct de vedere științific și tehnic;

                                 (b)

                                 o rezoluție spațială bidimensională pentru detectarea electronilor sau a ionilor, atunci când este valabilă cel puțin una dintre următoarele proprietăți:

                                             (i)

                                             un timp de răspuns mai scurt de 25 ns;

                                             (ii)

                                             o suprafață de detectare a eșantionului mai mare de 149 mm2;

                                             (iii)

                                             un factor de multiplicare mai mare de 1,3 × 103;

                                 (c)

                                 un timp de răspuns mai scurt de 5 ns pentru detectarea electronilor sau a ionilor;

                                 (d)

                                 o suprafață de detectare a eșantionului mai mare de 314 mm2 pentru detectarea electronilor sau a ionilor;

                                 (e)

                                 un factor de multiplicare mai mare de 4,0 × 107.

                           Derogarea expiră la următoarele date:

                                 (a)

                                 21 iulie 2021 pentru dispozitive medicale și instrumente de monitorizare și control;

                                 (b)

                                 21 iulie 2023 pentru dispozitive medicale de diagnosticare in vitro;

                                 (c)

                                 21 iulie 2024 pentru instrumente de monitorizare și control industriale.”


title: Directiva delegată 2014/109/UE a Comisiei din 10 octombrie 2014 de modificare a anexei II la Directiva 2014/40/UE a Parlamentului European și a Consiliului prin stabilirea galeriei de avertismente ilustrate care trebuie utilizate pe produsele din tutun  Text cu relevanță pentru SEE

text:
               17.12.2014

               RO

               Jurnalul Oficial al Uniunii Europene

               L 360/22

         DIRECTIVA DELEGATĂ 2014/109/UE A COMISIEI
   din 10 octombrie 2014
   de modificare a anexei II la Directiva 2014/40/UE a Parlamentului European și a Consiliului prin stabilirea galeriei de avertismente ilustrate care trebuie utilizate pe produsele din tutun
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2014/40/UE a Parlamentului European și a Consiliului din 3 aprilie 2014 privind apropierea actelor cu putere de lege și a actelor administrative ale statelor membre în ceea ce privește fabricarea, prezentarea și vânzarea produselor din tutun și a produselor conexe și de abrogare a Directivei 2001/37/CE (1), în special articolul 10 alineatul (3) litera (b),
   întrucât:

               (1)

               Articolul 10 din Directiva 2014/40/UE prevede că fiecare pachet unitar și orice ambalaj exterior al produselor din tutun pentru fumat trebuie să poarte avertismente de sănătate combinate, cu excepția cazului în care beneficiază de scutire în conformitate cu articolul 11. Avertismentele de sănătate combinate ar trebui să conțină, printre altele, unul dintre avertismentele scrise cuprinse în lista din anexa I și o fotografie color corespunzătoare specificată în galeria de imagini din anexa II.

               (2)

               De asemenea, Directiva 2014/40/UE împuternicește Comisia să adopte acte delegate pentru a stabili și a adapta galeria de imagini de la anexa II, ținându-se seama de progresele științifice și de evoluțiile pieței.

               (3)

               Prin urmare, anexa II la Directiva 2014/40/UE ar trebui modificată în consecință,

         ADOPTĂ PREZENTA DIRECTIVĂ:
   Articolul 1
   Anexa II la Directiva 2014/40/UE se modifică în conformitate cu anexa la prezenta directivă.
   Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive cel târziu până la 20 mai 2016. Statele membre comunică Comisiei textul acestor acte.
   Statele membre aplică aceste acte de la 20 mai 2016.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 10 octombrie 2014.

            Pentru Comisie

            Președintele

         José Manuel BARROSO

      (1)  JO L 127, 29.4.2014, p. 1.

      ANEXĂ

            „ANEXA II
            Galerie de imagini (de avertismente de sănătate combinate)
            [menționate la articolul 10 alineatul (1)]

               Setul 1

               Setul 2

               Setul 3

                           ”


title: Directiva delegată 2014/2/UE a Comisiei din 18 octombrie 2013 de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru cadmiul din acoperirile cu fosfor ale amplificatoarelor de imagine utilizate în imagistica sistemelor cu raze X până la 31 decembrie 2019 și din piesele de schimb pentru sistemele cu raze X introduse pe piața UE înainte de 1 ianuarie 2020  Text cu relevanță pentru SEE

text:
               9.1.2014

               RO

               Jurnalul Oficial al Uniunii Europene

               L 4/47

         DIRECTIVA DELEGATĂ 2014/2/UE A COMISIEI
   din 18 octombrie 2013
   de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru cadmiul din acoperirile cu fosfor ale amplificatoarelor de imagine utilizate în imagistica sistemelor cu raze X până la 31 decembrie 2019 și din piesele de schimb pentru sistemele cu raze X introduse pe piața UE înainte de 1 ianuarie 2020
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),
   întrucât:

               (1)

               Directiva 2011/65/UE interzice folosirea cadmiului în echipamentele electrice și electronice introduse pe piață.

               (2)

               Efectele negative totale asupra mediului și asupra sănătății ale alternativelor depășesc beneficiile înlocuirii cadmiului din acoperirile cu fosfor ale amplificatoarelor de imagine utilizate în imagistica sistemelor cu raze X și în piesele de schimb pentru sistemele cu raze X.

               (3)

               Prin urmare, ar trebui să se acorde o derogare de la interdicția privind utilizarea cadmiului în acoperirile cu fosfor ale amplificatoarelor de imagine utilizate în imagistica sistemelor cu raze X și în piesele de schimb pentru sistemele cu raze X.

               (4)

               Prin urmare, Directiva 2011/65/UE ar trebui să fie modificată în mod corespunzător,

         ADOPTĂ PREZENTA DIRECTIVĂ:
   Articolul 1
   Anexa IV la Directiva 2011/65/UE se modifică în conformitate cu anexa la prezenta directivă.
   Articolul 2
   (1)   Statele membre pun în aplicare actele cu putere de lege și actele administrative necesare pentru a se conforma prezentei directive cel târziu până în ultima zi din cea de a șasea lună de la intrarea în vigoare a prezentei directive. Statele membre comunică Comisiei textul acestor acte.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 18 octombrie 2013.

            Pentru Comisie

            Președintele

         José Manuel BARROSO

      (1)  JO L 174, 1.7.2011, p. 88.

      ANEXĂ
      În anexa IV la Directiva 2011/65/UE se adaugă următorul punct 21:

                  „21.

                  Cadmiu în acoperirile cu fosfor ale amplificatoarelor de imagine utilizate în imagistica sistemelor cu raze X până la 31 decembrie 2019 și în piesele de schimb pentru sistemele cu raze X introduse pe piața UE înainte de 1 ianuarie 2020.”